Diari Oficial de la Generalitat Valenciana


Sumari del DOGV 9018, del 11-02-2021 (2021/1267)

CORRECCIÓ d'errades de l'Acord de 5 de febrer de 2021, del Consell, de declaració d'emergència, d'interés general i d'interés públic de l'ampliació de l'Hospital Clínic Universitari de València.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9018

Data del DOGV
:   11-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1267


Data del document
:   11-02-2021

Organisme emissor
:   Presidència de la Generalitat

Tipus de document
:   Correcció d'errades

Correcció d'errades

 Descriptors 

:   * establiment hospitalari
    * declaració d'interés comunitari
    * malaltia infecciosa

CORRECCIÓ d'errades de l'Acord de 5 de febrer de 2021, del Consell, de declaració d'emergència, d'interés general i d'interés públic de l'ampliació de l'Hospital Clínic Universitari de València. [2021/1267]  
Advertit error en la publicació, en el DOGV número 9016, de 9 de febrer de 2021, de l'Acord de 5 de febrer de 2021, del Consell, de declaració d'emergència, d'interés general i d'interés públic de l'ampliació de l'Hospital Clínic Universitari de València, es procedeix a la seua correcció mitjançant la publicació del text integre:  
  
«Els orígens històrics de l'Hospital Clínic Universitari de València estan directament relacionats amb l'ensenyament. La ?Càtedra de Medicina Pràctica- de la Universitat de València es crea en 1787, amb el pla d'estudis del rector Vicente Blasco qui, amb el suport del polític Floridablanca, va insistir particularment en el desenvolupament pràctic de l'ensenyament. Al costat dels vint llits que van ser el punt de partida del futur Hospital Clínic, els estudiants, durant dos anys, havien d'observar i escriure la història clínica de les persones malaltes.  
En els anys finals del segle XIX i els primers del segle XX, en l'anomenada ?edat de plata de la medicina valenciana?, es van incorporar a l'hospital figures de la talla del farmacòleg Vicente Peset Cervera, el fisiòleg Adolfo Gil i Morte, i els catedràtics de Pediatria i Oftalmologia, respectivament, Ramón Gómez Ferrer i Tomás Blanc. Les dificultats que plantejava la dispersió dels locals en diferents punts del llavors Hospital Provincial van intentar superar-se reunint-los en un nou edifici de dues plantes, situat a la cantonada dels carrers de l'Hospital i de Guillem de Castro. Els plànols es van aprovar en 1875, però les obres no van acabar fins a deu anys més tard.  
No obstant això, prompte van resultar insuficients. Per això, en 1889 es va acordar sol·licitar la creació d'un Hospital Clínic independent i, en 1894, només nou anys després d'inaugurar-se el nou edifici del carrer Guillem de Castro, es va començar a gestionar la construcció d'un altre més gran.  
La primera pedra del nou edifici en la seua actual ubicació es va col·locar en 1913 i les obres van finalitzar en 1935, utilitzant-se com a hospital militar durant la guerra civil i l'etapa inicial de la postguerra.  
Durant l'estiu de 1986 un incendi destrueix els magatzems de l'Hospital i les Unitats d'Hospitalització situades en l'edifici de la Facultat de Medicina, i obliga la reordenació d'espais i a plantejar una nova reforma. Així, al setembre de 1988 la Conselleria de Sanitat i Consum pren la decisió de dur a terme una profunda remodelació de l'Hospital, les obres del qual s'inicien en 1990 i finalitzen en els primers mesos de 1994.  
  
La situació actual de l'hospital Clínic Universitari de València s'ha d'abordar en el context de crisi sanitària, des que el 31 de gener de 2020 l'Organització Mundial de la Salut qualificara el brot del nou coronavirus (SARS-CoV2) com a emergència de salut pública d'abast internacional per a, posteriorment, l'11 de març de 2020, declarar que la situació d'emergència ocasionada pel brot epidèmic constituïa una pandèmia.  
El Pla de Resposta Primerenca en un escenari de control de la pandèmia, elaborat pel Ministeri de Sanitat del Govern d'Espanya i aprovat pel Consell Interterritorial del Sistema Nacional de Salut el 16 de juliol de 2020 estableix en el seu apartat 3.2 que els serveis sanitaris de les comunitats autònomes han d'adoptar (entre altres) les mesures següents:  
Disposar d'una dotació suficient de llits d'aguts i de cures crítiques amb capacitat de respiració mecànica invasiva.  
Garantir la capacitat suficient de recursos materials en atenció hospitalària, que permeta donar resposta a l'activitat extra associada a un increment de transmissió del SARS- CoV-2.  
Disposar d'una estratègia amb circuits diferenciats d'atenció a pacients, garantint la qualitat assistencial i la seguretat.  
  
El Departament de Salut València Clínic-Malva-rosa és el departament de referència per a una població estimada de 350.000 habitants que resideixen en la zona nord-est de la ciutat de València i de les poblacions d'Albalat dels Sorells, Alboraia, Albuixec, Almàssera, Bonrepos, Foios, Massamagrell, Meliana, Museros, Pobla de Farnals, Rafelbunyol, Tavernes Blanques i Vinalesa.  
L'avaluació realitzada a aquest departament, basada en les dades assistencials del període febrer-novembre 2020, ha permés comprovar que l'Hospital Clínic compta amb una infraestructura insuficient que no permet donar una adequada resposta als pacients no afectats per Covid'19, ni tampoc a les necessitats sanitàries addicionals provocades per la pandèmia, que han suposat elevar l'índex d'ocupació entre el 85 i 90 per cent.  
Davant aquesta situació crítica, a fi de donar solució a la problemàtica abans exposada, i, molt en particular, d'incrementar els llits per a pacients Covid-19 del Departament de Salut València Clinic-Malva-rosa, i poder fer front també a qualsevol eventual brot epidèmic que es produïsca en el futur, l'opció més viable és l'ampliació de l'Hospital Clínic mitjançant la construcció d'un complex hospitalari en la parcel·la dotacional (antiga Escola Universitària d'Enginyers Agrícoles) situada en la illa de cases que dona a l'Avinguda de Blasco Ibáñez, Carrer Dr. Gómez Ferrer i Carrer Menéndez Pelayo de València, que es desenvoluparà en diferents fases successives que permeten la seua posada en funcionament a mesura que queden concloses.  
Les construccions a executar suposaran un increment d'espais assistencials, destinats a atenció hospitalària tant en unitats d'hospitalització com unitats de crítics (UCI), que es distribuiran en plantes soterranis i edificació en altura i suposa la realització de diverses actuacions urbanístiques i edificacions, fins i tot la integració de les edificacions protegides i la seua reutilització.  
En virtut de tot el que antecedeix, a proposta de la consellera de Sanitat Universal i Salut Pública, el Consell, prévia deliberació, en la reunió de 5 de febrer de 2021,  
  
ACORDA  
  
Primer  
Declarar d'emergència, d'interés general i d'interés públic, per raons d'excepcional interés públic, l'ampliació del complex hospitalari de l'Hospital Clínic Universitari de València, als efectes previstos en la normativa que resulte d'aplicació.  
  
Segon  
Encomanar a la comissionada de la Presidència de la Generalitat per a la coordinació dels subministraments de la Generalitat enfront de la infecció de Covid-19 en la Comunitat Valenciana, l'adopció de les mesures necessàries per al desenvolupament i execució del que s'estableix en el present acord i, en general, de totes les actuacions d'impuls, coordinació i supervisió que requerisca l'execució de l'actuació consistent en l'ampliació de l'Hospital Clínic Universitari de València.  
  
València, 5 de febrer de 2021  
  
El president de la Generalitat:  
Ximo Puig i Ferrer.  
  
La consellera de Sanitat Universal i Salut Pública  
Ana Barceló Chico.»